《辛酉使道宿涿州饮赵漳侯宅四首 其四》
明代·何吾驺

孟冬戒行役，星轺不遑夕。有客御皇华，兰肴陈祖席。

入门何所见，赵氏连城璧。蔼蔼庞公庐，高风如可即。

维昔太史氏，贡采日予职。对此发遐思，将以课石室。

作者简介：明广东香山人，字龙友，号家冈。万历四十七年进士。官少詹事。崇祯六年擢礼部尚书，旋入阁，与首辅温体仁不协，罢去。南明隆武帝召为内阁首辅。闽疆既失，赴广州，永历帝以原官召之，引疾辞去。有《宝纶阁集》。